**สุรีย์ สุขะ** (เกิดวันที่ 27 กรกฎาคม 2525) เป็นอดีตนักฟุตบอลทีมชาติไทย สุรีย์สร้างชื่อเสียงจากการแข่งขันเอเชียนคัพ 2007 ทำให้ได้เป็นนักฟุตบอลชาวไทยคนแรกที่ได้เซ็นสัญญากับสโมสรแมนเชสเตอร์ซิตีในพรีเมียร์ลีกของอังกฤษ ร่วมกับธีรศิลป์ แดงดา และ เกียรติประวุฒิ สายแวว แต่ต่อมาถูกยกเลิกสัญญาและย้ายกลับมาเล่นให้ชลบุรี เอฟซี ซึ่งเป็นสโมสรเดิมในเมืองไทย

ประวัติ
-------

สุรีย์ สุขะ มีชื่อเล่นว่า เปรม เกิดเมื่อวันที่ 27 กรกฎาคม 2525 ที่อำเภอวานรนิวาส จังหวัดสกลนคร เป็นบุตรของ นายบัญชาและนางไพรี สุขะ มีน้องฝาแฝดคือ สุรัตน์ สุขะ เริ่มเล่นฟุตบอลครั้งแรกตอนอายุ 10 ขวบ สุรีย์จบการศึกษาชั้น ป.1-ป.5 ที่โรงเรียนโคกสีจตุรภูมิพิทยา และย้ายมาเรียนชั้น ป.6 ที่โรงเรียนพังโคนวิทยาคม จังหวัดสกลนคร ก่อนจะเรียนชั้น ม.1 ที่โรงเรียนเดิม โดยเป็นนักกีฬาฟุตบอลของโรงเรียนด้วย เมื่ออายุได้ 15 ปีก็หันมาเล่นฟุตบอลอย่างจริงจัง โดยเข้าแข่งขันฟุตบอลฤดูร้อนของจังหวัดสกลนคร รุ่นอายุไม่เกิน 15 ปี กับทีมเขื่อนน้ำอูนซึ่งทำผลงานได้ดีโดยได้เข้าไปชิงชนะเลิศ เมื่อจบชั้น ม.2 จึงได้เดินทางไปคัดตัวกับโรงเรียนอัสสัมชัญศรีราชา จังหวัดชลบุรี จนได้เรียนต่อในชั้นม.3 พร้อมกับน้องชายฝาแฝด สุรัตน์ สุขะ และโกสินทร์ หทัยรัตนกุล ซึ่งเป็นผู้รักษาประตูทีมชาติไทย สุรีย์ลงเล่นตำแหน่งกองกลางให้กับโรงเรียนและทำผลงานได้ค่อนข้างดี คว้าแชมป์ฟุตบอลนักเรียน อายุไม่เกิน 18 ปี ประเภท ก. ให้สถาบันได้ อีกทั้งยังเคยติดทีมฟุตบอลเยาวชนทีมชาติไทยชุดอายุไม่เกิน 17 ปีชิงแชมป์โลก รอบสุดท้าย ที่ประเทศนิวซีแลนด์ แต่ไม่ได้ลงเล่น

การค้าแข้งในระดับสโมสร
----------------------

หลังจากจบชั้นมัธยมศึกษาปีที่ 6 พวกเขาทั้งสามคน (สุรีย์, สุรัตน์, โกสินทร์) ก็ถูกเรียกตัวเข้าไปเล่นให้ สโมสรชลบุรี เอฟซีในปี 2543 ซึ่งเป็นการเล่นระดับสโมสรเป็นครั้งแรก โดยลงเล่นในโปรลีกจากนั้นปีพ.ศ. 2544 จึงได้เซ็นสัญญากับสโมสรบาเลสเตียร์ในเอส-ลีกสิงคโปร์ พร้อมกับครองพล ดาวเรือง แต่ด้วยอายุเพียง 18 ปีจึงได้เล่นอยู่กับทีมสำรองเป็นส่วนมาก ลงเล่นให้ทีมชุดใหญ่เพียงแค่ 8 นัดตลอดทั้งฤดูกาล 

ปี 2545 สุรีย์กลับมาร่วมทีมชลบุรีอีกครั้งและเป็นกำลังสำคัญให้ทีมจนพาทีมคว้าแชมป์โปรลีกได้ในปี พ.ศ. 2548 พร้อมคว้าสิทธิ์เล่นในไทยแลนด์พรีเมียร์ลีกได้เป็นครั้งแรกของสโมสร ทำให้สุรีย์เป็นที่รู้จักกันมากขึ้นประกอบกับการโชว์ฟอร์มที่ค่อนข้างดีทั้งของเขาเอง และสโมสรที่ได้แชมป์โปรลีก ทำให้สุรีย์ มีชื่อติดทีมชาติไทยชุดซีเกมส์ครั้งที่ 23 ที่ประเทศฟิลิปปินส์ ในปลายปี 2548 ซึ่งทีมชาติไทยสามารถคว้าแชมป์ได้เหรียญทองในที่สุด

สุรีย์ ติดทีมชาติอีกครั้งในการแข่งขันเอเซียนเกมส์ครั้งที่ 15 ที่ประเทศกาตาร์ ปี 2549 ซึ่งไทยทำผลงานได้ดีแต่ตกรอบแรก จากนั้นสุรีย์ก็ได้เล่นให้กับทีมชาติชุดใหญ่ในรายการอาเซียนคัพปี 2550 ซึ่งไทยได้รองแชมป์และสุรีย์เล่นได้โดดเด่นมากจึงได้เป็นผู้เล่นตัวจริงในทีมชาติชุดใหญ่ในรายการฟุตบอลชิงแชมป์แห่งชาติเอเชีย หรือเอเชียนคัพ 2007ที่ประเทศไทยเป็นเจ้าภาพร่วมกับเวียดนาม มาเลเซีย และอินโดนีเซีย ทำให้สุรีย์แจ้งเกิดอย่างเต็มตัวในตำแหน่งกองหลังริมเส้นฝั่งขวา โดยเฉพาะนัดที่ทีมชาติไทยพบกับทีมชาติออสเตรเลีย สามารถใช้ความคล่องตัวสู้กับผู้เล่นออสเตรเลียที่สูงใหญ่และหนากว่าได้เป็นอย่างดี โดยเฉพาะการเติมเกมรุกที่จัดจ้านจนฟอร์มการเล่นเป็นที่ประทับใจสโมสรฟุตบอลในต่างประเทศเป็นอย่างมากแม้ไทยจะตกรอบแรก

วันที่ 16 พฤศจิกายน พ.ศ. 2550 สุรีย์ได้เซ็นสัญญาร่วมทีมแมนเชสเตอร์ซิตี พร้อมกับเกียรติประวุฒิ สายแวว และธีรศิลป์ แดงดา โดยทั้งสามเคยไปทดสอบฝีเท้ากับแมนเชสเตอร์ซิตี มาแล้วก่อนหน้านี้ จนสเวน โกรัน อิริกสัน ประทับใจเป็นอย่างมาก [] จึงเดินทางมาเซ็นสัญญานักเตะทั้ง 3 คนที่เมืองไทย แต่ทั้ง 3 คนไม่สามารถลงเล่นให้ต้นสังกัดได้เนื่องจากไม่ได้ใบอนุญาตทำงานหรือเวิร์ค เพอร์มิต  และได้ทำสัญญาให้สโมสรกราสฮอปเปอร์ซูริกยืมตัวเป็นเวลา 1 ปี  โดยแมนเชสเตอร์ซิตีจ่ายเงินเดือนให้เดือนละสามแสนบาท รวม 8 เดือนก่อนยกเลิกสัญญาและชดเชยให้อีก 2 เดือน ต่อมาสุรีย์เดินทางกลับมาเล่นและฝึกซ้อมกับต้นสังกัดเดิมในประเทศไทย

ผลงาน
-----

**ชลบุรี เอฟซี**

* โปรวินเชียลลีก แชมป์: ฤดูกาล 2548
* ฟุตบอลถ้วยพระราชทาน ก. แชมป์: ประจำปี 2552

**ทีมชาติไทย**

* ซีเกมส์ แชมป์: ปี 2548
* อาเซียนฟุตบอลแชมเปียนชิพ รองแชมป์: ปี 2550
* อาเซียนฟุตบอลแชมเปียนชิพ รองแชมป์: ปี 2551

ทำประตูในนามทีมชาติ
-------------------

| # | วันที่ | สถานที่ | พบ | คะแนน | ผล | รายการ |
| --- | --- | --- | --- | --- | --- | --- |
| 1. | 15 ตุลาคม 2550 | มาเก๊า, มาเก๊า | ธงชาติมาเก๊า มาเก๊า | 7-1 | ชนะ | ฟุตบอลโลก 2010 รอบคัดเลือก |
| 2. | 7 ธันวาคม พ.ศ. 2553 | สนามกีฬาหลักเกอโลราบุงการ์โน, อินโดนีเซีย | ธงชาติอินโดนีเซีย อินโดนีเซีย | **1**–0 | 1–2 | ฟุตบอลชิงแชมป์แห่งชาติอาเซียน 2010 |

อ้างอิง
-------

1. ↑  สุรีย์ สุขะ ประกาศแขวนสตั๊ดแล้วในวัย 38 ปี
2. ↑  สเวน โกรัน อิริกสัน เซ็นสัญญา 3 นักเตะไทย จากสยามสปอร์ต
3. ↑  บังยีจี้3แข้งไทยบินด่วนลุยกราสฮอปเปอร์ จากสยามสปอร์ต
4. ↑  แมนเชสเตอร์ซิตีจ่ายเงินเดือนให้เดือนละสามแสนบาท
5. ↑  เรือใบฉีกสัญญาไร้ปัญหาฉลามชลอ้าแขนรับ2แข้ง สยามสปอร์ต, 29 ก.ค. 2551

แหล่งข้อมูลอื่น
---------------

* Suree Sukha profile เก็บถาวร 2012-03-05 ที่ เวย์แบ็กแมชชีน at the Chonburi website

| * ด
* ค
* ก
ทีมชาติไทย – รองชนะเลิศ เอเอฟเอฟ ซูซูกิ คัพ 2008 |
| --- |
| 
* 1  กิตติศักดิ์
* 2  สุรีย์
* 3  ปฏิภาณ
* 4  ชลทิตย์
* 5  นิเวส
* 6  ณัฐพร
* 7  ดัสกร
* 8  สุเชาว์
* 9  รณชัย
* 10  ธีรศิลป์
* 11  ธนา
* 12  ณัฐพงษ์
* 13  อานนท์
* 14  ธีรเทพ
* 15  สุรัตน์
* 16  อาทิตย์
* 17  สุธี
* 18  สินทวีชัย
* 19  พิชิตพงษ์
* 20  ภาณุพงษ์
* 21  สาลาฮูดิน
* 22  รังสรรค์
* 23  อภิชาติ
* ผู้ฝึกสอน:  รีด

 | ไทย |

| * ด
* ค
* ก
รายชื่อนักกีฬาทีมชาติไทย – เอเชียนเกมส์ 2006 |
| --- |
| 
* . นริศ
* . ธาดา
* . ปรัชญ์
* . นพพล
* . ธฤติ
* . เกียรติประวุฒิ
* . ดัสกร
* . กิตติพล
* . สุเชาว์
* . ธนา
* . ไกรสร
* . ณัฐพงษ์
* . เอกพันธ์
* . ธีรเทพ
* . อานนท์
* . สุรีย์
* . สุธี
* . สินทวีชัย
* . หัตฐพร
* . เทวฤทธิ์
* . อภิชาติ
* ผู้ฝึกสอน: ชาญวิทย์

 | ไทย |

| * ด
* ค
* ก
ทีมชาติไทย – ชนะเลิศ กีฬาซีเกมส์ ครั้งที่ 23 |
| --- |
| 
* สินทวีชัย
* นริศ
* เกียรติประวุฒิ
* ณัฐพร
* ธาดา
* ปรัชญ์
* สุรีย์
* ไกรเกียรติ
* พิชิตพงษ์
* ศักดา
* ดัสกร
* สุเชาว์
* สุชนม์
* ยุทธจักร
* ชาคริต
* เอกพันธ์
* ธีรเทพ
* ปรีชา
* จักรกริช
* นพพล
* ผู้ฝึกสอน: ชาญวิทย์

 | ไทย |